จากนี้บนเครื่อง “พาที” มีแค่ “นก” เท่านั้น (วิธีแก้ปัญหา?)
จากนี้บนเครื่อง “พาที” มีแค่ “นก” เท่านั้น (วิธีแก้ปัญหา?)
2 ส.ค. 2559

จากนี้บนเครื่อง “พาที” มีแค่ “นก” เท่านั้น (วิธีแก้ปัญหา?)

กลายเป็นกระแสสลดที่ฮือฮาขึ้นมาบนโลกโซเชียลฯทันที หลังหนุ่มสมาชิกเฟสบุ๊ค Itsares Khumdee ออกมาขอความเป็นธรรม
จากกรณี ใช้บริการสายการบินนกแอร์ของ คุณพี่พาที สารสิน เพื่อขนส่งสุนัขหน้าตาจิ้มลิ้มชื่อ น้องพอใจ ไปยังจังหวัดตรัง
ซึ่งเหตุการณ์เศร้าสลดได้เกิดขึ้นอย่างไม่มีใครคาดคิด คือ น้องถูกพบไร้ลมหายใจหลังเจ้าของใหม่เดินทางไปรับยังสนามบินปลายทาง
หลังจากหนุ่มต้นทางทราบเรื่อง ก็ไม่รอช้า ได้ติดต่อฝ่ายคาร์โก้นกแอร์ พร้อมกับทำเรื่องเรียกร้องไปยังสายการบินทันที
โดยวันนี้ เป็นวันครบกำหนดในการพิจารณาเรื่องดังกล่าว ซึ่งใช้เวลาทั้งหมดเพียง 2 สัปดาห์เท่านั้นเอง!
ส่วนคำตอบที่ได้หลังขั้นตอนการพิจารณาอย่างพิถีพิถัน…“สายการบินไม่สามารถชดใช้ และรับผิดชอบกับกรณีที่เกิดขึ้นได้”
นี้จึงเป็นที่มาของกระแสแฟนคลับ (พร้อมถล่ม) พันธุ์แท้ บนโลกโซเชียลเน็ตเวิร์ค อยู่ ณ ขณะนี้
แต่ล่าสุด “นกพาที” นั่งไม่ติดแล้วเหมือนกัน ต้องโพสต์เฟสบุ๊คส่วนตัวเพื่อขออภัยและแสดงความเสียใจสำหรับการสูญเสีย
พร้อมกับ หยิบยื่นการชดใช้ให้ตามความเหมาะสม (หรือตามอัตภาพ…ก็ไม่รู้)
โดย “นกพาที” ยังประกาศด้วยว่า “เพื่อไม่ให้เกิดเรื่องแบบนี้อีก เราจะไม่รับสัตว์เลี้ยงอีกต่อไป” 
ซึ่งการประกาศออกมาแบบนี้ น่าตั้งเป็นข้อสังเกตจริงๆว่า ใช่วีธีการแก้ปัญหาหรือเปล่า?
เพราะแทนที่จะหามาตรการใดๆเพื่อแก้ไขและยกมาตรฐานสำหรับการขนส่งสัตว์เลี้ยงโดยไม่ให้เรื่องเศร้าแบบนี้เกิดขึ้นได้อีก…
“นกพาที” ดันปฏิเสธเพื่อหลีกหนีปัญหาไปซะแล้ว!
ต่อจากนี้…บนเครื่อง “นกแอร์” คงเหลือแต่ “นก”…
ไม่รู้ประกาศแบบนี้ “นกพาที” รู้ไหมว่า แอร์ไลนส์ชั้นนำอื่นๆทั่วโลกยังให้บริการขนส่งประเภทนี้กันตามปกติ?
และไม่รู้ประกาศแบบนี้ “นกพาที” ได้ปรึกษาบอร์ด NOK หรือยัง? หรือว่าทำไปตามความรู้สึกส่วนตัว (Sixth Sense) เหมือนที่แล้วๆมา    